། །དགོངས་གཅིག་ཀར་ཊཱིཀ་ལས། དུམ་བུ་ལྔ་པའི་རྣམ་བཤད་
བཞུགས་སོ། །
༄༅། །ན་མོ་བུདྡྷཱ་ཡ། འགྲོ་ཀུན་ཁམས་དབང་མོས་དང་སྐད་མཁྱེན་པས། །དེ་སླད་སྒྲོལ་བྱེད་ཆོས་སྒོ་བགྲང་ཡས་ཀྱིས། །ཅིག་ཅར་ཞིང་ཀུན་རྒྱུན་མི་འཆད་སྟོན་པ། །བཅོམ་ལྡན་མི་བསྐྱོད་རྡོ་རྗེས་འགྲོ་འདི་སྲུངས། །ཐུབ་པའི་གསུང་གི་གསང་བ་ནི། །གདུལ་བྱའི་བློ་ལ་འབྱེད་བྱེད་པ། །ཆོས་ཀྱི་འཁོར་ལོ་བསྐོར་བའི་ཚུལ། །ཇི་བཞིན་གསལ་བར་བྱེད་པའི་གཏམ། །བཀའ་སྩལ་གང་ཡིན་འདིར་འགོད་དོ། །
དེ་ལ་ཆོས་ཀྱི་འཁོར་ལོའི་ཚོམས་འདི་ལ་རྩ་ཚིག་སུམ་ཅུ་ལས།
༈ རྡོ་རྗེའི་གསུང་། སངས་རྒྱས་ཀྱི་ཆོས་ཐམས་ཅད་བབས་ཀྱི་གནས་ལུགས་ཡིན། ཅེས་དག་པར་བཏོན་ན། སངས་རྒྱས་ཀྱིས་བདེན་གཉིས་ཀྱིས་བསྡུས་པའི་ཆོས་ཐམས་ཅད་ཀྱི་དངོས་པོའི་གནས་ཚུལ་ཆོས་ཉིད་ལ་ཇི་ལྟར་བཞུགས་པ་དེ་སྲིད་ལས་གཞན་དུ་སྟོན་མི་སྲིད། ཅེས་བྱ་བར་བཏོན་ན་ཤིན་ཏུ་དག་པར་འགྱུར་རོ། །
དེ་ཡང་ཁ་ཅིག་ན་རེ། བདེན་པ་གཉིས་པོའི་བདེན་ཚུལ་སོགས་གནས་སྣང་གི་རྟེན་འབྲེལ་བསླུ་བ་མེད་པ་རྣམས་མཐའ་གཅིག་ཏུ་མི་བསླུ་བ་མ་ཡིན་ཏེ། སངས་རྒྱས་དབང་བཅུ་ལ་མངའ་བརྙེས་པ་དེས་རྒྱུ་དགེ་བའི་འབྲས་བུ་ལ་སྡུག་བསྔལ་དང་ཡིད་མི་འོང་བར་བསྒྱུར་བཏུབ་ཅིང་། རྒྱུ་མི་དགེ་བ་ལས་འབྲས་བུ་བདེ་བ་འབྱུང་བར་མངའ་དབང་བསྒྱུར་བཏུབ་པའི་ཕྱིར། དེས་ན་ཐེག་དམན་གྱི་འདུལ་བར་མི་དགེ་བར་གྲགས་པ་དེ་སྔགས་སུ་དགེ་བར་སྟོན་པ་ཉིད་ཀྱིས་སྔགས་ཀྱི་རྣལ་འབྱོར་པས་མི་དགེ་བ་སྤྱད་ཀྱང་། འབྲས་བུ་རྫོགས་བྱང་ཐོབ་པ་དེ་དེ་བཞིན་གཤེགས་པའི་བྱིན་རླབས་ཀྱི་མཐུ་ལས་ཡིན་པ་ལྟར་རོ་ཞེས་སྨྲ་བར་བྱེད་དོ། །
འདིར་ཞལ་སྔ་ནས། དེ་ལྟར་བརྗོད་པ་ནི་སྒྲུབ་བྱེད་ཉིད་མ་གྲུབ་ན་བསྒྲུབ་བྱ་གྲུབ་པ་ཤེས་བྱ་ལ་མི་སྲིད་ཅིང་། མཐུན་དཔེ་ནི། སྲིད་པ་མ་ཡིན་པའི་ཆོས་ཤིག་བཟུང་བས། ཚུལ་འདི་ནི་སུས་སྨྲས་ཀྱང་ཐར་པ་དང་ཐམས་ཅད་མཁྱེན་པའི་ལམ་ལ་བསླུ་བར་བྱེད་པ་འབའ་ཞིག་ཏུ་ཟད་དོ། །ཞེས་གདམས་པ་ཡིན་ཏེ། དེ་ཡང་བཅོམ་ལྡན་འདས་ཐུབ་པ་ཆེན་པོའི་ཡོངས་སུ་དག་པ་ཉིད་ཀྱི་ཁྱད་པར་ལ། ཇི་སྐད་དུ། ལེན་དང་གནས་དང་གཏོང་བ་དང་། །སྤྲུལ་དང་ཡོངས་སུ་བསྒྱུར་བ་དང་། །ཏིང་ངེ་འཛིན་དང་ཡེ་ཤེས་ལ། །མངའ་བརྙེས་ཁྱོད་ལ་ཕྱག་འཚལ་ལོ། །ཞེས་འབྱུང་བས། དབང་རྣམ་པ་བཞིས་བཅོམ་ལྡན་འདས་ཀྱི་ཡོངས་སུ་དག་པ་བཞི་བསྟན་ཏེ། རྟེན་ཡོངས་སུ་དག་པ་ནི་ལུས་དག་པ་སྟེ། ལུས་ལེན་པ་དང་། གནས་པ་དང་གཏོང་བ་ལ་མངའ་བརྙེས་པའོ། །གཟུགས་སྒྲ་དྲི་རོ་རེག་བྱ་སོགས་སྤྲུལ་པ་དང་། ཡོངས་སུ་བསྒྱུར་བ་ལ་མངའ་བརྙེས་པ་ནི་དམིགས་པ་དག་པའོ། །ཏིང་ངེ་འཛིན་ལ་མངའ་བརྙེས་པས་ཐུགས་ཡོངས་སུ་དག་པའོ། །ཡེ་ཤེས་ལ་མངའ་བརྙེས་པ་ནི་ཤེས་རབ་ཡོངས་སུ་དག་པའོ། །ཡང་མདོ་ལས་ས་བརྒྱད་པ་ནས་ཐོབ་པར་བཤད་པའི་ཚེ་བསྐལ་པའི་བར་དུ་འདོད་པར་གནས་ནུས་པ་ཚེ་ལ་དབང་བ་དང་། ཏིང་ངེ་འཛིན་གྲངས་མེད་པ་ལ་དབང་ཐོབ་པས་སེམས་ལ་དབང་བ་དང་། ནམ་མཁའ་མཛོད་ལ་མངའ་བརྙེས་པས་ཡོ་བྱད་ལ་དབང་བ་དང་། བཟོ་དང་སྒྱུ་རྩལ་ལ་སོགས་ལས་ཀྱི་འབྲས་བུ་སྟོན་པ་ལ་དབང་ཐོབ་པས་ལས་ལ་དབང་བ་དང་། ཇི་ལྟར་འདོད་པར་སྐྱེ་བ་ལ་དབང་བ་དང་། འཇིག་རྟེན་གྱི་ཁམས་ཐམས་ཅད་ལ་སངས་རྒྱས་ཀྱི་སྐུས་གང་བར་སྟོན་ནུས་པ་སོགས་མོས་པ་ལ་དབང་བ་དང་། བྱང་ཆུབ་ཆེན་པོའི་སྤྲུལ་པ་སྟོན་ནུས་པས་སྨོན་ལམ་ལ་དབང་བ་དང་། དུས་གཅིག་ཏུ་གདུལ་བྱ་སྣ་ཚོགས་ལ་རྫུ་འཕྲུལ་མི་འདྲ་བ་དུ་མ་སྟོན་པ་རྫུ་འཕྲུལ་ལ་དབང་བ་དང་། ཤེས་བྱ་ཐམས་ཅད་ཐོགས་མེད་དུ་མཁྱེན་པས་ཡེ་ཤེས་ལ་དབང་བ་དང་། ཆོས་ཀྱི་ཚིག་དོན་ཐམས་ཅད་ལ་མཁས་པའི་དབང་ཐོབ་པས་ཆོས་ལ་དབང་བ་ཞེས་དབང་བཅུ་དང་ལྡན་པར་གསུངས་པའི་དབང་དེ་དག་གིས་རང་རང་གི་ཡུལ་དེ་དག་ལ་དབང་ཐོབ་པར་བཤད་པ་ལས་གཞན་དུ་དབང་དེ་དག་ཐོབ་པས། བདག་གཞན་གྱི་རྒྱུད་ཀྱི་དགེ་བ་དང་མི་དགེ་བའི་རྒྱུ་ལས་དེ་དང་དེའི་འབྲས་བུ་ཕྱིན་ཅི་ལོག་ཏུ་བཟློག་ནུས་པར་མ་བཤད་པ་ཉིད་ཀྱིས། དབང་བཞི་དང་དབང་བཅུ་ཐོབ་པ་དེས་དགེ་མི་དགེ་རྒྱུ་འབྲས་བསྒྲེར་ཐུབ་པར་ཇི་ལྟར་འགྱུར་ལེགས་པར་སོམས་ཤིག །
སངས་རྒྱས་དང་བྱང་ཆུབ་སེམས་དཔའ་ཆེན་པོ་དེ་དག་གིས་གནས་དང་ལོངས་སྤྱོད་དང་སྐུ་དང་གསུང་དང་ཏིང་ངེ་འཛིན་དང་ཤེས་རབ་སོགས་ཀྱིས་བསྡུས་པའི་ཐུགས་དང་ཡོན་ཏན་དང་རང་གཞན་གྱི་དོན་སྒྲུབ་པའི་ཕྲིན་ལས་ཐམས་ཅད་གདུལ་བྱ་དག་པའི་སྣང་ངོ་ན་ཇི་ལྟར་བཞེད་པ་ལྟར་སྟོན་པ་ལ་རང་དབང་དང་བྲལ་བའི་འཆིང་བ་ཐམས་ཅད་ལས་གྲོལ་ཏེ་ཇི་ལྟར་བཞེད་པ་ལྟར་སྟོན་པའི་མངའ་དབང་བརྙེས་པ་འདི་ནི་སྒྲིབ་པ་དང་བྲལ་བའི་སངས་རྒྱས་དང་བྱང་ཆུབ་སེམས་དཔའ་སྐྱེས་བུ་ཆེན་པོ་དག་གི་དངོས་པོའི་གནས་ཚུལ་གྱི་ཆོས་ཉིད་ལ་ཡོན་ཏན་ཇི་ལྟར་ཞུགས་པ་དེ་ལྟར་སྲིད་པའི་དབང་ལས། དེ་དག་ཉིད་དུ་སྟོན་ནུས་པ་ཡིན་གྱི། དེ་ལས་གཞན་པའི་སྒྲིབ་བཅས་དབང་མ་ཐོབ་པའི་གང་ཟག་གི་དངོས་པོའི་གནས་ཚུལ་གྱི་ཆོས་ཉིད་ལ་ནི་ཡོན་ཏན་དེ་དག་མ་ཞུགས་པས་དེ་ལྟར་མི་སྲིད་པའི་དབང་ལས། དེ་ཀ་ཉིད་དུ་སྟོན་མ་ནུས་པ་ཡིན་ནོ། །
ཁྱོད་ཀྱི་འདོད་པ་དེ་ལྟ་ན། སངས་རྒྱས་དང་བྱང་ཆུབ་སེམས་དཔའ་ཆེན་པོ་དབང་ཐོབ་པ་དེ་དག་ནི་ལས་ཐམས་ཅད་ཀྱི་བྱེད་པ་པོར་ཡང་འགྱུར་ཏེ། བདེན་གཉིས་ཀྱིས་བསྡུས་པའི་ཆོས་ཐམས་ཅད་ཀྱི་ཆོས་ཉིད་རྟེན་ཅིང་འབྲེལ་འབྱུང་བསླུ་མེད་མི་བསླུ་བ་མ་ཡིན་པར། དེའི་བསླུ་མི་བསླུ་ཐམས་ཅད་ནི་དབང་ཐོབ་པའི་སངས་རྒྱས་དང་བྱང་ཆུབ་སེམས་དཔའ་ཆེན་པོ་དག་ལ་རག་ལུས་པའི་ཕྱིར། འདོད་པ་དེ་ལྟ་ན་སྡིག་སྤྱོད་ཀྱི་རྒྱལ་པོས་བྱ་བ་མ་ཡིན་པ་བྱེད་པ་ལ་བྱ་དགའ་ཆེན་པོ་སྟེར་བ་ལྟར་དབང་ཐོབ་པའི་སངས་རྒྱས་དང་བྱང་ཆུབ་སེམས་དཔའ་དེ་དག་གིས། སྔགས་ཀྱི་རྣལ་འབྱོར་པ་མི་དགེ་བ་བྱེད་པ་དེ་དག་ལ་མྱུར་དུ་མཆོག་གི་སངས་རྒྱས་ཀྱི་གོ་འཕང་སྩལ་བར་བྱེད་པར་འགྱུར་ཏེ། སངས་རྒྱས་དང་བྱང་སེམས་པ་དག་གི་དབང་བཅུའི་མཐུ་དང་བྱིན་རླབས་ཀྱིས་སྔགས་ཀྱི་རྣལ་འབྱོར་པ་དེ་དག་གི་མི་དགེ་བ་དེ་སངས་རྒྱས་ཀྱི་ཉེ་རྒྱུར་བྱེད་པ་ཁས་བླང་བའི་ཕྱིར། དེ་ཡང་འདོད་ན་སྔགས་ཀྱི་རྣལ་འབྱོར་པ་ལ་སྡོམ་པ་དང་དམ་ཚིག་ཇི་ཙམ་དུ་བཤད་པ་དེ་ཐམས་ཅད་དོན་མེད་པར་ཡང་འགྱུར་བས་ན་དེ་ལས་ཐ་ཆད་དུ་སྨྲ་བ་ཅི་ཞིག་ཡོད།
སངས་རྒྱས་དང་བྱང་ཆུབ་སེམས་དཔའ་དབང་ཐོབ་པའི་མཐུས་མི་དགེ་བའི་རྒྱུ་ལས་འབྲས་བུ་ཐར་པར་བསྒྱུར་ནས་རྣམ་གྲོལ་དུ་འགྱུར་བ་ཞིག་སྲིད་ན། སེམས་ཅན་ཐམས་ཅད་ཚེ་སྔོན་ཉིད་ནས་གྲོལ་ཟིན་པར་འགྱུར་ཏེ། སངས་རྒྱས་དང་བྱང་ཆུབ་སེམས་དཔའ་ཆེན་པོ་སྙིང་རྗེའི་གཞན་དབང་དུ་གྱུར་པ་དེ་དག་གིས་སེམས་ཅན་གྲོལ་བ་ལས་མཛད་པ་གཞན་དུ་མེད་ན། སྒྲོལ་ཐབས་ཟབ་ཁྱད་ཅན་དེས་སེམས་ཅན་རྣམས་ཡལ་བར་མི་འདོར་བར་སྔོན་ཉིད་ནས་སེམས་ཅན་གཅིག་ཀྱང་མ་ལུས་པར་འཁོར་བ་མཐའ་དག་གཏན་གྲོལ་དུ་མཛད་པ་ཉིད་ཀྱི་ཕྱིར། དེའང་འདོད་ན་འདི་ལྟའི་གྲོལ་བ་སྨྲ་བ་སྔོན་ཆད་ཕྱི་ནང་གི་སྡེ་པ་སུ་ཞིག་གིས་གླེང་།
ཡང་དབང་ཐོབ་པས་སྐད་ཅིག་མའི་དུས་ཀྱི་རྟེན་འབྲེལ་གྱི་ཆོས་ཉིད་བསྐལ་པའི་དུས་ཀྱི་རྟེན་འབྲེལ་གྱི་ཆོས་ཉིད་དང་། དེ་བཞིན་རྡུལ་ཕྲན་གྱི་ཆོས་ཉིད་ཞིང་ཁམས་རྒྱ་མཚོའི་ཆོས་ཉིད་སོ་སོར་བསླུ་མེད་མ་ཡིན་པར་ངེས་མེད་དུ་བཟློག་ནུས་པ་ཡིན་ཏེ། དབང་ཐོབ་པ་དེས་སྐད་ཅིག་མ་གཅིག་ལ་བསྐལ་པ་རྒྱ་མཚོར་བྱིན་གྱིས་བརླབ་ཅིང་སྟོན་པ་དང་། རྡུལ་ཕྲན་གཅིག་ལའང་ཞིང་ཁམས་རྒྱ་མཚོའི་སྤྲོ་བསྡུད་མཛད་པའི་ཕྱིར་སྙམ་ན། དབང་ཐོབ་པ་དེ་དག་གིས་དེ་ལྟར་སྟོན་པའི་ཚེ་སྐད་ཅིག་མའི་ཆོས་ཉིད་རང་ལྡོག་བསྐལ་པའི་ཆོས་ཉིད་ཀྱི་རང་ལྡོག་ཏུ་བསྒྱུར་བ་དང་། རྡུལ་ཕྲན་གྱི་རང་ལྡོག་ཞིང་ཁམས་རྒྱ་མཚོར་བསྒྱུར་ལྡོག་མཛད་དེ། དེ་ལྟར་སྟོན་པ་མ་ཡིན་ཏེ། སྐྱེས་བུ་ཆེན་པོའི་མཐུ་ཐོབ་པ་དེ་དག་གིས་སྐད་ཅིག་མ་བསྐལ་པ་སྟོན་པའི་ཏིང་ངེ་འཛིན་དང་ཤེས་རབ་དང་། དེས་བསྐྱེད་པའི་དབང་ཐོབ་པའི་རྫུ་འཕྲུལ་དང་ཆོ་འཕྲུལ་ལ་སྙོམས་པར་འཇུག་པར་མཛད་པ་ལ་སྒྲིབ་བྱེད་ཀྱི་སྒྲིབ་པ་སྤངས་པའི་བྱེད་པ་ལས་དེ་ལྟར་སྟོན་པའི་མངའ་དབང་མཛད་ནུས་པ་ཉིད་ཀྱི་ཕྱིར་རོ། །འོ་ན་དེ་ལྟའི་ཚེ་སྐད་ཅིག་ལ་བསྐལ་པར་སྟོན་པ་སོགས་དེ་སྐད་ཅིག་མའི་རང་ལྡོག་བསྐལ་པར་བསྒྱུར་བ་ལ་སོགས་པ་མ་ཡིན་པར། དབང་མ་ཐོབ་པ་ཐོབ་བྱེད་ཀྱི་སྙོམས་འཇུག་གི་སྒྲིབ་པ་ལས་གྲོལ་བར་བྱེད་པའི་བྱེད་པ་དེའི་མཐུ་དང་ནུས་པ་ཡིན་ན། དེའི་ནུས་པས་སྐད་ཅིག་མ་བསྐལ་པར་སྟོན་པའི་ཚུལ་དེ་བརྗོད་དགོས་སོ་ཞེ་ན། དེ་ནི་བདག་གིས་བརྗོད་ག་ལ་ནུས་ཏེ། སྐྱེས་བུ་ཆེན་པོ་དེ་དག་གི་དབང་དང་མཐུ་ནུས་ནི་ཚུ་རོལ་མཐོང་བ་དག་གི་བསམ་གྱིས་མི་ཁྱབ་པའི་ཡུལ་ཉིད་དུ་བཤད་པའི་ཕྱིར། དེ་ལྟ་ན་ཁྱོད་ལ་ཡང་འདི་འདྲི་བར་བགྱི་སྟེ། སྒྱུ་མ་མཁན་པོས་སྐད་ཅིག་དང་ཐང་གཅིག་ཙམ་ལས་མ་སོང་བར་དེའི་རིང་ལོ་མང་པོར་སྟོན་པ་དང་། དངོས་དོན་ལ་འཇིམ་པའི་ཆོས་ཉིད་མ་ལྡོག་བཞིན་དུ་ཁང་བཟང་དུ་སྟོན་ནས་བདག་གཞན་མང་པོ་ལྡང་བ་དང་འཇུག་པར་སྟོན་པའི་ནུས་པ་དེའི་ཚུལ་ཡང་འདི་ལྟ་བུ་ཞིག་གོ་ཞེས་ཁྱོད་ཀྱིས་ཀྱང་བརྗོད་པར་གྱིས་ཤིག །དེས་ན་སྐད་ཅིག་གི་ཁོངས་སུ་བསྐལ་པ་རྒྱ་མཚོ་སྟོན་པའི་ཚེ་སྐད་ཅིག་མའི་དངོས་པོའི་ཆོས་ཉིད་བསྐལ་པ་རྒྱ་མཚོར་བསྒྱུར་བ་ཡིན་ན་སྐད་ཅིག་དེ་བསྐལ་པ་རྒྱ་མཚོར་སོང་བ་ཉིད་ཀྱི་ཕྱིར། སྐད་ཅིག་མའི་ཁོངས་སུ་ཞེས་སྐད་ཅིག་མ་ཞིག་རྟེན་དུ་བྱས་ནས་བསྐལ་པ་རྒྱ་མཚོ་བརྟེན་པར་བཞག་པའང་ཅི་ལྟར་འཐད་པར་འགྱུར། མདོར་ན་སྐྱེས་བུ་ཆེན་པོ་དབང་ཐོབ་པའི་ཆོ་འཕྲུལ་རྨད་དུ་བྱུང་བ་དེ་དག་ནི། དངོས་པོ་སྟོབས་ཞུགས་ཀྱི་ཆོས་ཉིད་ཐམས་ཅད་དང་ཡང་མི་འགལ་བཞིན་དུ། ཆོས་ཐམས་ཅད་ལ་ཇི་ལྟར་བཞེད་པ་ལྟར་མངའ་དབང་དུ་མཛད་པའི་མཐུ་བརྙེས་པ་འདིའང་རང་རྒྱུ་ཁྱད་པར་ཅན་སྔོན་དུ་སོང་བའི་དངོས་པོ་ཆོས་ཉིད་བསླུ་བ་མེད་པའམ། ཆོས་དེའི་བབས་ཀྱི་གནས་ལུགས་ཡིན་པར་ཤེས་དགོས་སོ། །
དེས་ན་ཆོས་ཐམས་ཅད་ལ་རང་བཞིན་བྱེད་པ་པོ་དང་གནས་པ་པོ་གང་ཡང་མེད་བཞིན་དུ། སྣང་ཙམ་པར་སོ་སོའི་མཚན་ཉིད་དམ་ཆོས་ཉིད་མ་འདྲེས་པ་སོ་སོར་བསླུ་བ་མེད་པ་འདི་ཐམས་ཅད་མཁྱེན་ནས་སྟོན་པ་ནི་རང་ཅག་གི་བླ་མ་ཤཱཀྱའི་ཏོག་ལ་སོགས་པའི་སངས་རྒྱས་བཅོམ་ལྡན་འདས་ཁོ་ན་ཡིན་པས། དེ་ལ་མཆོག་ཏུ་དྭང་བ་ཕྲ་མོ་སྐྱེ་བའི་དགེ་བ་སྐད་ཅིག་རེས་ཀྱང་བསྐལ་པར་བསགས་པའི་དམ་པའི་ཆོས་སྤང་བ། རྩ་བ་བཞི་ཉམས་པ། མཚམས་མེད་ལྔ་བྱས་པ་སོགས་ཀྱི་ལས་སྒྲིབ་བྱང་བར་འགྱུར་རོ། །དེས་ན་བདེན་པ་གཉིས་ཀ་ལའང་སོ་སོའི་མཚན་ཉིད་དམ་ཆོས་ཉིད་འཛིན་པ་ཉིད་ཀྱིས་བདེན་གཉིས་ཀྱི་ཆོས་ཙམ་དུ་འཇོག་བྱེད་དང་འཇོག་བྱའི་རྟེན་ཅིང་འབྲེལ་འབྱུང་ཙམ་ཞིག་ཐ་སྙད་ཀྱི་ངོར་མི་བསླུ་བ་ལས་གཞན་དུ་སྲིད་པ་མ་ཡིན་ཀྱང་། རང་བཞིན་ནམ་གདོད་ནས་གྲུབ་པའི་བདེན་གཉིས་སོ་སོ་བའི་མཚན་ཉིད་འཛིན་པ་ཉིད་ཀྱིས་བདེན་པ་གཉིས་ཆོས་ཙམ་དུ་བསྐྱེད་པའི་རྒྱུ་འབྲས་རང་དབང་ཅན་ནི་གཞར་ཡང་གྲུབ་པ་ཡོད་པ་མ་ཡིན་པ་འདིའི་རིང་ལུགས་རྒྱས་པར་མཛད་པ་ནི། བདེ་བར་གཤེགས་པའི་བསྟན་པ་འདི་ལ། སློབ་དཔོན་ཀླུ་སྒྲུབ་དང་སྐྱོབ་པ་འབྲི་ཁུང་པ་ཉིད་མཆོག་ཏུ་འགྱུར་བ་ཡིན་ཏེ། ཇི་སྐད་དུ། ཆོས་རྣམས་སྟོང་པ་འདི་ཤེས་ནས། །ལས་དང་རྒྱུ་འབྲས་བརྟེན་པ་ནི། །ངོ་མཚར་བས་ཀྱང་འདི་ངོ་མཚར། །རྨད་བྱུང་བས་ཀྱང་འདི་རྨད་བྱུང་། །ཞེས་བསྔགས་བསྟོད་མཛད་པ་དང་། རྡོ་རྗེའི་གསུང་འདི་ལ་བརྩམས་ནས་དཔལ་ལྡན་ངད་ཕུ་བའི་ཞལ་ནས། འམ་བུ་ནི་ཚིག་འདི་གཅིག་པུའི་ཕྱིར་ཡང་འཇིག་རྟེན་མགོན་པོའི་ཞབས་དྲུང་དུ་གཏུག་རིན་ཆོག་གོ་ཞེས་གསུངས་སོ། །
འོ་ན་ཐ་སྙད་ཀྱི་ངོར་བསླུ་མེད་ཀྱི་ཆོས་ཤིག་སྲིད་པར་སྣང་ན་ཆོས་དེ་ཐ་སྙད་ཀྱི་ཚད་མས་གྲུབ་བམ་ཞེ་ན། དེར་ནི་མཐའ་གཅིག་ཏུ་མི་སྨྲ་སྟེ། ཐ་སྙད་པའི་ཚད་མ་ནི་ལྟོས་བཏགས་ཙམ་ལས་བཞག་པས། དེ་ལས་གཞན་པའི་ཚད་མ་སྟོབས་ལྡན་པས་དེ་ལ་གནོད་པར་མཐོང་བའི་ཕྱིར། ཁྱད་པར་རྒྱུ་མི་དགེ་བའི་འབྲས་བུ་སྡུག་བསྔལ་བསྒྱུར་ནས་བྱང་ཆུབ་ཀྱི་འབྲས་བུར་བྱེད་པ་ཞིག་ཡོད་ན། སངས་རྒྱས་ཀྱི་སྟོབས་དང་པོ་མི་དགེ་བའི་ལས་ཀྱི་རྒྱུ་ལས་འབྲས་བུ་བདེ་བ་མི་འབྱུང་བར་མཁྱེན་པའི་སྟོབས་མངའ་བ་དེ་ཡང་དོན་ལ་མི་གནས་པར་འགྱུར་ལ། སྟོབས་དེ་མངའ་ཡང་སངས་རྒྱས་རང་ཉིད་ཀྱི་དབང་གི་སྟོབས་དེས་བསྒྱུར་བས་ཆོག་གོ་སྙམ་ན་ནི། སངས་རྒྱས་རང་ཉིད་ཐུན་མོང་མ་ཡིན་པའི་ཆོས་སྔར་ཐོབ་རང་ཉིད་ཀྱིས་ཉམས་པར་བྱེད་ན་ནི། སངས་རྒྱས་རང་ཉིད་ཀྱི་གོ་འཕང་ལས་ཀྱང་སངས་རྒྱས་རང་ཉིད་ཀྱིས་ཉམས་པར་བྱེད་པ་ཞིག་ཀྱང་ཡོད་པ་དོན་ལ་མཚུངས་པས་ཁས་ལེན་རིགས་དགོས་ལ། དེ་ལྟ་ན་བྱང་ཆུབ་ཆེན་པོ་ལ་ཡིད་བརྟན་དུ་མེད་དོ་ཞེས་ལོག་པར་ལྟ་བ་དང་། དེས་ཀུན་ནས་བསླངས་པའི་སྒོ་གསུམ་གྱི་ལས་དེ་ལ་རྣམ་པར་སྨིན་པའི་འབྲས་བུ་ཅིར་འགྱུར་སོམས་ཤིག་ཅེས་བཀའ་སྩལ་ཏོ།། །།
༈ རྡོ་རྗེའི་གསུང་། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཡང་སངས་རྒྱས་སྒྲུབ་པའི་ཐབས་སུ་གཅིག་བྱ་བ་འདི་དག་པར་བཏོན་ན། ཆོས་ཕུང་བརྒྱད་ཁྲི་བཞི་སྟོང་ལ་སོགས་པའི་ཆོས་སྒོ་ཇི་ཙམ་དུ་དབྱེ་བ་དེ་ཉིད་ཀྱི་གང་ཟག་རེ་རེ་ཞིང་རྒྱུད་ཀྱི་སྒྲིབ་གསུམ་སྦྱོང་བྱེད་དུ་བཀའ་སྩལ་པ་ཡིན་ཞེས་བཏོན་ན་དག་པར་འགྱུར་རོ། །
དེ་ཡང་ཁ་ཅིག་ཆོས་ཕུང་བརྒྱད་ཁྲི་བཞི་སྟོང་སོགས་ཆོས་སྒོ་ཇི་སྙེད་ཅིག་གསུངས་པ་དེ་ཐམས་ཅད་གང་ཟག་མཐའ་ཡས་པ་སྲིད་དོ་འཚལ་གྱི་དོན་ལ་བསྐོར་བ་ཡིན་གྱི། གང་ཟག་རེ་རེ་ཞིང་བསགས་སྦྱོང་གི་ཆེད་ཁོ་ནར་བསྟན་པ་མ་ཡིན་པས། འཇུག་སྒོ་གང་མོས་ཀྱི་བློ་དང་འཚམ་པར་བསྟན་པས། གང་ཟག་མོས་པ་སོ་སོ་བ་དེས་ཆོས་ཕུང་རེ་རེའི་བརྗོད་བྱ་ཙམ་ཉམས་སུ་བླང་བས་ཀྱང་སྒྲིབ་གསུམ་སྦྱངས་པ་དང་ཚོགས་གཉིས་རྫོགས་པར་ནུས་ཏེ། བྱང་ཆེན་ལ་འགོད་པར་བྱེད་པ་ཡིན་ཟེར་རོ། །
འདིར་ཞལ་སྔ་ནས། སྤྱིར་སེམས་ཅན་ཐམས་ཅད་ལ་སྒྲིབ་གསུམ་རགས་ཕྲ་ཤིན་ཏུ་ཕྲ་བ་གསུམ་རྒྱུད་ལ་མི་ལྡན་པའི་སེམས་ཅན་ཡེ་མི་སྲིད་ལ། དེ་དག་གི་སྒྲིབ་པ་རགས་པ་འཁོར་བར་སྐྱེ་བ་ལེན་པའི་ཉེས་པ་ཙམ་སྦྱོང་བྱེད་དུ་ཉན་རང་གི་ཐེག་པ་བསྟན་པར་མཛད་ལ། ཉན་རང་དེ་དག་གི་རྒྱུད་ཀྱི་བསགས་སྦྱོང་གི་ཆེད་ཀྱི་ཆོས་སྒོ་དང་ཆོས་ཕུང་དེ་ཙམ་དུ་དབྱེ་བར་མ